b'\n_START_ARTICLE_\nLuis Su\xc3\xa1rez\n_START_SECTION_\nCariera de club\n_START_PARAGRAPH_\nLuis Su\xc3\xa1rez s-a n\xc4\x83scut la 24 ianuarie 1987 \xc3\xaen ora\xc8\x99ul Salto, \xc3\xaen Uruguay. La v\xc3\xa2rsta de 14 ani a intrat la academia de tineret a clubului Nacional, unul din cele mai populare din Uruguay. A impresionat la juniori, \xc8\x99i astfel a fost promovat la echipa mare. A marcat primul s\xc4\x83u gol \xc3\xaen 2005 ajut\xc3\xa2ndu-\xc8\x99i echipa s\xc4\x83 c\xc3\xa2\xc8\x99tige campionatul \xc3\xaen acel sezon, \xc3\xaen care per total a jucat 27 de meciuri \xc8\x99i a marcat 10 goluri._NEWLINE_\xc3\x8en 2006 a fost transferat la FC Groningen \xc3\xaen Olanda, echip\xc4\x83 la care a marcat 10 goluri \xc3\xaen 29 de meciuri. Impresion\xc3\xa2ndu-i pe cei de la Ajax, \xc3\xaen scurt timp a fost transferat la titrata echip\xc4\x83 olandez\xc4\x83 pentru suma de 7,5 mln euro.\n_START_SECTION_\nAjax\n_START_PARAGRAPH_\n\xc3\x8en primul sezon marcase 17 goluri \xc3\xaen 33 de meciuri, f\xc4\x83c\xc3\xa2nd un cuplu prolific \xc3\xaen atac al\xc4\x83turi de Klaas-Jan Huntelaar, care \xc3\xaen acel sezon a devenit golgheter. \xc3\x8en urm\xc4\x83torul sezon a marcat 22 de goluri \xc3\xaen 31 de meciuri. Sezonul 2009-2010 a fost cel mai productiv pentru Luis la Ajax \xc3\xaen campionat. Reu\xc8\x99ise s\xc4\x83 marcheze 35 de goluri \xc3\xaen 33 de meciuri. \xc3\x8en acel sezon a fost \xc8\x99i c\xc4\x83pitanul echipei. \xc3\x8en Europa marcase de 6 ori \xc3\xaen 9 meciuri._NEWLINE_Pe durata c\xc3\xa2t a jucat la Ajax, Su\xc3\xa1rez a marcat 111 goluri \xc3\xaen 159 de meciuri. Luis Su\xc3\xa1rez a avut ocazia s\xc4\x83 le cunoassc\xc4\x83 pe legendele Ajaxului: Van Basten, Bergkamp, Frank de Boer \xc8\x99i Henk ten Cate, \xc3\xaenv\xc4\x83\xc8\x9b\xc3\xa2nd fotbal de la ei at\xc3\xa2t timp c\xc3\xa2t a fost la club.\n_START_SECTION_\nLiverpool\n_START_PARAGRAPH_\nPe 28 ianuarie 2011 Ajax a anun\xc8\x9bat oficial c\xc4\x83 acept\xc4\x83 oferta lui Liverpool de 26,5 mln euro. Pe 31 ianuarie \xe2\x80\x9dcormoranii\xe2\x80\x9d au anun\xc8\x9bat c\xc4\x83 Luis Suarez a semnat un contract cu clubul de pe Anfield. A primit tricoul cu num\xc4\x83rul 7, purtat ani de-a r\xc3\xa2ndul de fostul mare juc\xc4\x83tor Kenny Dalglish._NEWLINE_Primul gol \xc3\xaen tricoul cormoranilor l-a reu\xc8\x99it chiar \xc3\xaen meciul de debut. Pe 2 februarie 2011, \xc3\xaentr\xc3\xa2nd pe teren \xc3\xaen minutul 63 \xc3\xaen locul lui Fabio Aurelio, acesta a marcat golul de 2 la 0 \xc3\xaen minutul 79, stabilind astfel \xc8\x99i scorul final al \xc3\xaent\xc3\xa2lnirii._NEWLINE_\xc3\x8en luna martie a aceluia\xc8\x99i an, a fost considerat juc\xc4\x83torul lunii la Liverpool,de c\xc4\x83tre sponsorul oficial al echipei Standard Chartered. Astfel de premiu a primit \xc8\x99i \xc3\xaen lunile mai, septembrie, octombrie \xc8\x99i decembrie._NEWLINE_Sezonul 2012-2013 Suarez l-a \xc3\xaencheiat cu 23 de goluri \xc3\xaen Premier League \xc8\x99i cu 30 \xc3\xaen toate competi\xc8\x9biile. Astfel a devenit golgheterul echipei._NEWLINE_Pe 20 decembrie 2013 acesta \xc8\x99i-a prelungit contractul cu Liverpool, fiind astfel cel mai bine pl\xc4\x83tit juc\xc4\x83tor din istoria echipei \xc3\xaencas\xc3\xa2nd 240.000 euro pe s\xc4\x83pt\xc4\x83m\xc3\xa2n\xc4\x83.\n_START_SECTION_\nBarcelona\n_START_PARAGRAPH_\nPe 11 iulie 2014, FC Barcelona a anun\xc8\x9bat c\xc4\x83 clubul \xc8\x99i Luis Su\xc3\xa1rez au ajuns la un acord pentru semnarea unui contract \xc8\x99i transferul lui de la FC Liverpool contra unei sume de aproximativ 75 de milioane de lire sterline. Clubul a confirmat  c\xc4\x83 Su\xc3\xa1rez va purta num\xc4\x83rul 9 pe tricou \xc3\xaen sezonul 2014\xe2\x80\x9315.\n_START_SECTION_\nCariera la na\xc8\x9bional\xc4\x83\n_START_PARAGRAPH_\nLa na\xc8\x9bionala de tineret Luis Suarez a jucat 4 meciuri \xc8\x99i a marcat 2 goluri._NEWLINE_Pe 8 februarie 2007 a debutat la echipa mare a Uruguay-ului, aduc\xc3\xa2nd victoria \xc3\xaen meciul cu Columbia scor 3-1. Acesta a fost \xc8\x99i eliminat \xc3\xaen acel meci. \xc3\x8en calific\xc4\x83rile cont\xc3\xa2nd pentru Campionatul Mondial de Fotbal 2010 Luis a jucat 19 din cele 20 de meciuri \xc8\x99i a marcat 5 goluri.\n_START_SECTION_\nCampionatul Mondial de Fotbal 2010\n_START_PARAGRAPH_\nA marcat unicul gol \xc3\xaen ultimul meci al grupei A, contra na\xc8\x9bionalei Mexicului. \xc3\x8en optimi a reu\xc8\x99it o dubl\xc4\x83 cu Coreea de Sud \xc8\x99i a calificat na\xc8\x9bionala \xc3\xaen sferturi, unde au \xc3\xaent\xc3\xa2lnit reprezentativa Ghanei. \xc3\x8en minutul 120 al meciului, Suarez respinge cu m\xc3\xa2na de pe linia por\xc8\x9bii o minge care altfel ar fi intrat \xc3\xaen poart\xc4\x83. A fost eliminat, a fost acordat penalty pentru Ghana, \xc3\xaens\xc4\x83 Asamoah Gyan a ratat, trimi\xc8\x9b\xc3\xa2nd \xc3\xaen transversal\xc4\x83. La loviturile de departajare de dupa meci, Uruguay a c\xc3\xa2\xc8\x99tigat merg\xc3\xa2nd \xc3\xaen semifinale. La acel turneu, \xc8\x99i-a ajutat echipa doar \xc3\xaen meciul pentru locul 3, \xc3\xaen care au \xc3\xaent\xc3\xa2lnit Germania, pierz\xc3\xa2nd \xc3\xaens\xc4\x83 cu 3-2.\n_START_SECTION_\nCopa Am\xc3\xa9rica 2011\n_START_PARAGRAPH_\nPe 24 iulie 2011 Uruguay c\xc3\xa2\xc8\x99tiga Copa Am\xc3\xa9rica 2011 din Argentina. \xc3\x8en final\xc4\x83 au \xc3\xaent\xc3\xa2lnit na\xc8\x9bionala statului Paraguay, \xc3\xaenving\xc3\xa2nd-o cu scorul de 3-0, meci \xc3\xaen care Luis a deschis scorul, \xc8\x99i a mai oferit o pas\xc4\x83 de gol. \xc3\x8en total a jucat 6 meciuri, a marcat 4 goluri, \xc8\x99i a fost numit cel mai bun juc\xc4\x83tor al turneului._NEWLINE_Pe 11 noiembrie 2011 timp de 32 de minute Luis Suarez a reu\xc8\x99it un poker (4 goluri \xc3\xaentr-un meci) \xc3\xaempotriva celor din Chile, meci cont\xc3\xa2nd pentru preliminariile Campionatul Mondial de Fotbal 2014.\n_START_SECTION_\nCampionatul Mondial de Fotbal 2014\n_START_PARAGRAPH_\nSu\xc3\xa1rez a terminat calific\xc4\x83rile pentru Campionatul Mondial de Fotbal 2014 ca golgheter \xc3\xaen sec\xc8\x9biunea sud-american\xc4\x83 cu 11 goluri. \xc3\x8en noiembrie 2013, Uruguay a c\xc3\xa2\xc8\x99tigat Iordania cu 5\xe2\x80\x930 la general \xc3\xaentr-un play-off intercontinental pentru calificare la Campionatul Mondial de Fotbal 2014 din Brazilia._NEWLINE_Pe 22 mai, Su\xc3\xa1rez a suferit o interven\xc8\x9bie chirurgical\xc4\x83 de urgen\xc8\x9b\xc4\x83 la genunchiul st\xc3\xa2ng. El a fost limitat la un scaun cu rotile pentru un timp, ceea ce a generat zvonuri c\xc4\x83 el ar rata participarea la Cupa Mondial\xc4\x83. El a fost anun\xc8\x9bat ca rezerv\xc4\x83 pentru primul meci Uruguayului, o \xc3\xaenfr\xc3\xa2ngere cu 3\xe2\x80\x931 \xc3\xaen fa\xc8\x9ba Costa Ric\xc4\x83i, \xc8\x99i nu a luat parte \xc3\xaen acel meci. Su\xc3\xa1rez a debutat \xc3\xaen cel de-al doilea meci al Uruguayului, contra Angliei \xc8\x99i a marcat ambele goluri ale echipei sale din victoria cu 2\xe2\x80\x931, de pe Arena Corinthians din S\xc3\xa3o Paulo._NEWLINE_\xc3\x8en ultimul meci din grup\xc4\x83, din 24 iunie, Uruguayul avea nevoie s\xc4\x83 c\xc3\xa2\xc8\x99tige impotriva echipei lui Gianluigi Buffon pentru a se califica \xc3\xaen optimi, \xc3\xaen timp ce Italiei \xc3\xaei era suficient\xc4\x83 \xc8\x99i o egalitate. \xc3\x8en minutul 79 al meciului, la scorul de 0\xe2\x80\x930, Su\xc3\xa1rez l-a mu\xc8\x99cat pe funda\xc8\x99ul italian Giorgio Chiellini \xc3\xaen timp ce ace\xc8\x99tia a\xc8\x99teptau o centrare. Relu\xc4\x83rile au ar\xc4\x83tat c\xc4\x83 Su\xc3\xa1rez s-a repezit la Chiellini \xc8\x99i l-a mu\xc8\x99cat de um\xc4\x83r (Chiellini ar\xc4\x83t\xc3\xa2nd apoi semnul de la mu\xc8\x99c\xc4\x83tur\xc4\x83), dup\xc4\x83 care Su\xc3\xa1rez a c\xc4\x83zut jos \xc8\x99i se \xc8\x9binea de fa\xc8\x9b\xc4\x83. Acesta a fost cel de-al treilea caz de mu\xc8\x99care din cariera lui Su\xc3\xa1rez. Italienii protestau \xc3\xaen fa\xc8\x9ba arbitrului mexican Marco Antonio Rodr\xc3\xadguez c\xc4\x83 nu l-a penalizat pe Su\xc3\xa1rez, iar Uruguayul a c\xc3\xa2\xc8\x99tigat un corner la faza c\xc4\x83ruia a marcat un gol, la final c\xc3\xa2\xc8\x99tig\xc3\xa2nd cu 1\xe2\x80\x930 \xc8\x99i calific\xc3\xa2ndu-se optimile de final\xc4\x83, elimin\xc3\xa2nd Italia. Dou\xc4\x83 zile mai t\xc3\xa2rziu Comitetul Disciplinar FIFA l-a penalizat pe Su\xc3\xa1rez cu interdic\xc8\x9bie pentru 9 meciuri interna\xc8\x9bionale, priv\xc3\xa2ndu-l astfel de dreptul de a-\xc8\x99i continua evolu\xc8\x9bia la Cupa Mondial\xc4\x83. De asemenea el nu mai are dreptul s\xc4\x83 ia parte la nicio activitate fotbalistic\xc4\x83 (inclusiv s\xc4\x83 intre pe terenul de fotbal) pe o durat\xc4\x83 de 4 luni, fiind \xc8\x99i amendat cu 100.000 CHF (aprox. 65.700 \xc2\xa3 sau 82.247 de euro). Verdictul nu-i interzice \xc3\xaens\xc4\x83 lui Su\xc3\xa1rez s\xc4\x83 se transfere la alt club._NEWLINE_Asocia\xc8\x9bia Uruguayan\xc4\x83 de Fotbal (AUF) a anun\xc8\x9bat c\xc4\x83 va face apel contra deciziei FIFA. Pre\xc8\x99edintele AUF, Wilmar Valdez, a numit suspendarea "total exagerat\xc4\x83". C\xc4\x83pitanul Uruguayului, Diego Lugano, insista c\xc4\x83 Su\xc3\xa1rez nu a f\xc4\x83cut nimic gre\xc8\x99it, \xc3\xaen timp ce media uruguayan\xc4\x83 a fost remarcat\xc4\x83 \xc3\xaentr-o stare de ap\xc4\x83rare. Avocatul lui Su\xc3\xa1rez a afirmat: "Noi nu avem nici un dubiu c\xc4\x83 aceasta a fost o campanie european\xc4\x83 contra lui Su\xc3\xa1rez".\n_START_SECTION_\nVia\xc8\x9ba personal\xc4\x83\n_START_PARAGRAPH_\nLuis Suarez s-a n\xc4\x83scut la Salto \xc3\xaen Uruguay, fiind al patrulea din cei 7 copii ai familiei. La v\xc3\xa2rsta de 7 ani, \xc3\xaempreun\xc4\x83 cu familia, s-a mutat la Montevideo. C\xc3\xa2nd avea 9 ani, p\xc4\x83rin\xc8\x9bii s\xc4\x83i au divor\xc8\x9bat, \xc8\x99i chiar dac\xc4\x83 a r\xc4\x83mas cu mama \xc8\x99i cu fra\xc8\x9bii s\xc4\x83i, Luis a r\xc4\x83mas \xc3\xaen rela\xc8\x9bii bune \xc8\x99i cu tat\xc4\x83l s\xc4\x83u. Fratele s\xc4\x83u mai mare, Paolo Suarez, joac\xc4\x83 de asemenea la forma\xc8\x9bia Isidro Metapan._NEWLINE_\xc3\x8en 2009, s-a c\xc4\x83s\xc4\x83torit cu iubita sa din copil\xc4\x83rie Sofia Balbi. Pe 5 august 2010, s-a n\xc4\x83scut primul lor copil,o feti\xc8\x9b\xc4\x83 ce poart\xc4\x83 numele de Delfina._NEWLINE_Pe 26 septembrie 2013, Sofia a n\xc4\x83scut cel de-al doilea copil, un b\xc4\x83ie\xc8\x9bel pe nume Benjamin. Atacantul a marcat na\xc8\x99terea fiului s\xc4\x83u prin golurile \xc3\xaempotriva celor de la Sunderland.'